**ELŐTERJESZTÉS**

Bonyhád Város Képviselő – testületének 2016. január hó 28. nap

rendes/rendkívüli testületi ülésére

|  |  |
| --- | --- |
| Tárgy: | M9 autóút Bonyhád-Kaposvár közötti:szakasz A1 gyorsforgalmi út tervéhez, A2 országos utak tervéhez terület tulajdonosi jóváhagyás és az A3 kapcsolódó egyéb utak terveihez tulajdonosi és közútkezelői hozzájárulás megadása, valamint kezelői lehatárolási terv elfogadása. |
| Előterjesztő: | Kozma Anikó |
| Előterjesztést készítette: | Kozma Anikó |
| Előterjesztés száma: | 12. sz. |
| Mellékletek száma: | 5 db |
| Előzetesen tárgyalja: | Pénzügyi Ellenőrző és Gazdasági Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra Nóra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

**Előzmények:**

A Magyar Köztársaság gyorsforgalmi közúthálózatának közérdekűségéről és fejlesztéséről szóló 2003. évi CXXVIII. törvény, az 1486/2014. (VIII. 28.) kormányhatározat a „Nemzeti Közlekedési Infrastruktúra-fejlesztési Stratégiáról”, amely módosította a 1222/2011. (VI. 29.) a „Gyorsforgalmi- és főúthálózati nagytávú terve és hosszú távú fejlesztési programja” kormányhatározatot és az 1696/2014. (XI. 26.) kormány határozat a „2014-2020-as programozási időszak országos jelentőségű közúti, vasúti és vizi közlekedési, városi és elővárosi közlekedési fejlesztéseket” határozta meg és aktualizálta különös tekintettel a 2020-ig terjedő programidőszakra vonatkozóan a fejlesztési elképzeléseket.

Tárgyi gyorsforgalmi útszakasz környezeti hatástanulmányának és engedélyezési tervének elkészítésére a Nemzeti Infrastruktúra Fejlesztő Zrt. közbeszerzési eljárás eredményeként a pályázat nyertesével, a RODEN - UVATERV Konzorciummal kötött szerződést. A Konzorcium tagjai a Roden Mérnöki Iroda Kft, az Uvaterv Út-, Vasúttervező Zrt., a konzorciumvezető RODEN Mérnöki Iroda Kft.

A Nemzeti Infrastruktúra Fejlesztő Zrt. – mint Megrendelő – diszpozíciója alapján a tervezési feladat az M9 autóút 150+855 – 207+400 km szelvényei közötti szakaszának, valamint a kapcsolódó úthálózat és egyéb létesítmények komplett engedélyezési tervének elkészítése.

Tárgyi gyorsforgalmi úti szakaszon a környezetvédelmi engedélyt az Országos Környezetvédelmi, Természetvédelmi és Vízügyi Főfelügyelőség OKTF-KP/605-1/2015 sz. határozatában 2015. január 15-én adta ki. Az útépítési engedélyezési tervben tervezett műszaki megoldások a korábban készült tanulmány terv és a tervezés során szükségessé vált megrendelői diszpozíció kiegészítések alapján készültek.

Az építési engedélyezési kérelemhez csatolandó engedélyezési tervdokumentációnak része a kezelői határok terve, melyet a leendő közútkezelőknek jóvá kell hagyniuk. E terv ábrázolja mindazokat a meglévő területeket, amelyeket a tervezett létesítmények érintenek, valamint a rajzokon lévő színezés javaslatot ad az adott útszakasz, építmény kezelőjére / üzemeltetőjére. A megjelölt területek kezelőinek és üzemeltetőinek kijelölése az építmény funkciójához és a leendő kezelő szervezetekhez igazodnak. A lehatárolási terv alapján lehet a végleges ingatlan-megosztási terveket elkészíteni, a végleges telekhatárokat, a forgalomba helyezés utáni jogi állapotot az egyes területek jelenlegi és leendő tulajdonosaival, illetve kezelőivel megállapodva lehet rendezni.

**A közutak kezelése, üzemeltetése**

A közúti közlekedésről szóló 1988. évi I. törvény 33. § alapján **az út kezelői**: a) a koncessziós szerződés alapján működtetett országos vagy helyi közút tekintetében a koncessziós társaság; b) az a) pontban nem említett; ba) országos közút vonatkozásában a miniszter döntése alapján a fenntartásra, a fejlesztésre és a fejlesztéssel összefüggő üzemeltetésre alapított költségvetési szerv, vagy olyan gazdálkodó szervezet, amelyben az állam 100%-os részesedéssel rendelkezik vagy; bb**) helyi közutak tekintetében a helyi önkormányzat,** vagy a fenntartásra, a fejlesztésre és a fejlesztéssel összefüggő üzemeltetésre alapított költségvetési szerv, vagy olyan gazdálkodó szervezet, amelyben a helyi önkormányzat 100%-os részesedéssel rendelkezik; c) a magánutak tekintetében annak a területnek a tulajdonosa, amelyen a magánút van; állami tulajdonban levő ingatlanon fekvő magánút esetében tulajdonosnak az ingatlan-nyilvántartásba bejegyzett kezelő (használó) tekintendő.

**A tervezett kezelői / üzemeltetői határokat, illetékességi területeket a rajzi munkarészeken ábrázolt eltérő sraffozású területek jelzik. A lehatárolások az alábbi szempontok szerint lettek meghatározva:**

- A gyorsforgalmi út határát - ahol az lehetséges - a védőkerítés jelenti, magába foglalva a teljes keresztszelvényeket, árokszéltől árokszélig. Csomóponti ágak esetében az üzemeltetői határ a keresztező út csomóponthoz csatlakozó burkolat széle.

- A keresztező utaknál az üzemeltetés határát a terület igénybevételi határok közötti teljes terület jelenti, beleértve az útkoronát, rézsűt és talpárkot is. A csatlakozó út kezelője a kezelést a keresztező út burkolatszélének vonaláig látja el.

**- Párhuzamos mezőgazdasági utak kezelése és üzemeltetése a területileg illetékes önkormányzat feladata a védőkerítéstől a kisajátítási határig.**

- Az országos közutak felhagyásra kerülő szakaszai önkormányzati kezelésbe kerülnek.

- Körforgalmú csomópontoknál az önkormányzati ágak esetében a lehatárolás vonala a körpálya burkolatának külső széle.

***Műtárgyak kezelése a gyorsforgalmi út felett átvezetett közutak esetében:***

**A keresztező közút kezelőjének feladatai:**

- a hidak szigetelését védő réteg feletti út-pályaszerkezeti rétegek (útburkolatok) téli, s nyári üzemeltetése és fenntartása

- a hidakhoz csatlakozó töltések és útpályaburkolatok téli, s nyári üzemeltetése és fenntartása (rézsűkúpon kívüli részek)

- az autópálya felett átvezetett közutak minden víztelenítési létesítményének üzemeltetése és fenntartása a hidak víztelenítését közvetlenül biztosító

- folyókákon vagy surrantókon kívül eső csatlakozó szakaszon

- a hídpályák burkolatain lévő útburkolati jelek fenntartása

- a hidak előtti és utáni szakaszain elhelyezett úttartozékok (acél szalagkorlátok - KRESZ táblák - tájékoztató és irányjelző táblák - vezetőoszlopok) üzemeltetése és fenntartása

- a hidakon átvezetett (hídkorlátok melletti) acél szalagkorlátok belső mosása, s a rajtuk lévő szélességjelzők tisztítása

**1. Az UVATERV ZRT. kéri az Önkormányzatot, hogy az A1 gyorsforgalmi út tervéhez tulajdonosi hozzájárulását adja.**

Bonyhád közigazgatási területét az M9-es gyorsforgalmi autóút a település északi részén szeli át. A 182+000- 207+400 km szelvény közötti szakasz M9 autóút területe tekintetében Bonyhád Város Önkormányzatának kezelésében és tulajdonában lévő földes utakat érint a nyomvonal, melyet az 1. számú mellékletben szereplő táblázat részletez. A táblázatban szerepelnek az érintett magán tulajdonú ingatlanok is, megnevezve funkcióját, besorolását, az út jellegét, célját.

A tervezett autópályán a 204+456 km szelvényben különszintű csomópont létesül, Majosnál a 6538 j. út kereszteződésében, majd a nyomvonal bal ívvel ÉK- i irányba fordul. Bonyhád város kapcsolatát és egyben lekötését a 6 sz. főúttal a 6535 j. út kereszteződésénél lévő csomópont biztosítja. A 6535 j. út csatlakozásánál az M9 autóút végcsomópontjába egy ideiglenes csomópont kerül kialakításra, körforgalommal. A 6535 j. út a meglévő 6 sz. főúti visszakötéssel együtt tudja a gyorsforgalmi út forgalmát levezetni, ezért az érintett szakasz főúti paraméterek alkalmazása mellett átépítésre kerül és a 6-os úttal történő csatlakozás külön szintű csomóponttal kerül kialakításra.

**2. Az UVATERV ZRT. kéri az Önkormányzatot, hogy az A2 országos utak tervéhez tulajdonosi hozzájárulását adja.**

Az A2 dokumentáció a 6538, 6535 jelű országos közutak, mint keresztező utak terveit foglalja magába.

A 6538 j. összekötő út korrekciója a Bonyhád- Majos forgalmi csomóponthoz kapcsolódik. A tervezett mellékút felüljáróval keresztezi az M9 autóút nyomvonalát. A csomóponti ágak tervezett csatlakozásában körforgalmú csomópontok kerülnek kialakításra.

A 6535. számú összekötő út tervezéssel érintett útszakasz Bonyhád közigazgatási területén halad. A tervezett nyomvonal egyenes szakasszal indul a 6 sz. főút különszintű kereszteződéstől. Az út északkeletről kerüli meg a rekultivált hulladéklerakó területét.

A tervezett országos út az önkormányzati tulajdonú 0297/4. hrsz alatti ingatlanon halad.

A hulladéklerakó földkúpját nem kell megbontani, a vízelvezető rendszerét sem érintik. A hulladéklerakó telepet megkerülve az út 600 m szakaszon egyenesen halad keresztül a völgyön. Az út a Völgységi- patakot a 0+952 km szelvényben és a Malomárkot az 1+187 km szelvényben keresztezi. Ezt követően kanyarodik vissza a meglévő nyomvonalra. A 6533 és 6535 j. utak találkozásánál az 1+532 km szelvényben körforgalmú csomópont létesül. (Zombai útelágazás)

Bonyhád Város Önkormányzatának kezelésében és tulajdonában lévő földes utakat is érint a nyomvonal, melyet az 1. számú mellékletben szereplő táblázat részletez

**3.** **Az UVATERV ZRT. kéri az Önkormányzatot, hogy az A3 kapcsolódó egyéb utak terveihez tulajdonosi és közútkezelői hozzájárulását adja.**

Az A 3 jelű tervdokumentáció a keresztező és párhuzamos földutak terveit tartalmazza. A felüljárókhoz és egyéb meglévő burkolt utakhoz való csatlakozásnál sárrázó burkolat készül.

A Bonyhád Város Önkormányzatának kezelésében és tulajdonában lévő földes utakat az 1. számú mellékletben szereplő táblázat részletezi. A tervezett utak nyomvonala kettévág, illetve elzár földterületeket, így azok megközelítése érdekében új földesút szakaszokat alakítanak ki.

**4.** **Az UVATERV ZRT. kéri az Önkormányzatot, hogy a kezelői lehatárolási tervhez hozzájárulását adja.**

A lehatárolási tervben részletezi tervező, hogy az utak megépülését követően mely szakaszokat ki fog kezelni. A IV.U1 terv 4.9, 4.10, 4.11 és 4.12. számú tervlapokon zöld sráfozással jelölt területet tervezik önkormányzati kezelésbe adni.

Bonyhád Város Önkormányzatának kezelésében és tulajdonában lévő érintett utak szintén az 1. számú mellékletben szerepelnek.

Önkormányzati kezelésbe terveznek adni magán területen lévő szakaszokat is, mint pld marhaátjáró a 6535 j. út alatt a 0374/2. hrsz- ú területen, vagy 3 szántóföld (0686/12-13-14. hrsz) útkapcsolatának biztosítása végett tervezett földút szakasz.

Tájékoztatom a Tisztelt Képviselő-testületet, hogy a Tolna Megyei Területrendezési Terv módosítása megkezdődött, mert a Tolna Megyei szakaszon az M9-es nyomvonala nem a terven szereplő nyomon halad. A Megyei Területrendezési Terv módosítását követően Bonyhád Város Településszerkezeti Tervét is módosítani szükséges, mert az M9-es gyorsforgalmi út a város rendezési tervén sem a terv szerint szerepel.

Kérem a Tisztelt Képviselő-testületet, hogy az M9-es gyorsforgalmi út létesítéséhez a RODEN-UVATERV Konzorcium tervezésében megvalósult terv szerint közút kezelő és tulajdonosi hozzájárulását adja meg.

**I. Határozati javaslat:**

Bonyhád Város Önkormányzatának Képviselő-testülete úgy dönt, hogy a RODEN-UVATERV Konzorcium tervezése szerint az M9-es autóút Kaposvár-Bonyhád IV. szakasz 182+000-207+400 km szelvények között az A1 gyorsforgalmi út tervéhez terület tulajdonosi jóváhagyásunkat adjuk. Felhívom a Tervező figyelmét, hogy a Tolna Megyei Területrendezési Tervet és Bonyhád Város Településszerkezeti tervét is módosítani szükséges, mert az M9-es gyorsforgalmi út nyomvonala nincs azokon feltüntetve.

**Határidő**: folyamatos

**Felelős:** Filóné Ferencz Ibolya polgármester

**Végrehajtásért felel:** Kozma Anikó osztályvezető

**II. Határozati javaslat:**

Bonyhád Város Önkormányzatának Képviselő-testülete úgy dönt, hogy a RODEN-UVATERV Konzorcium tervezése szerint az M9-es autóút Kaposvár-Bonyhád IV. szakasz 182+000-207+400 km szelvények között az A2 országos utak tervéhez terület tulajdonosi jóváhagyásunkat adjuk. Felhívom a Tervező figyelmét, hogy a Tolna Megyei Területrendezési Tervet és Bonyhád Város Településszerkezeti tervét is módosítani szükséges, mert az M9-es gyorsforgalmi út nyomvonala nincs azokon feltüntetve.

**Határidő**: folyamatos

**Felelős:** Filóné Ferencz Ibolya polgármester

**Végrehajtásért felel:** Kozma Anikó osztályvezető

**III. Határozati javaslat:**

Bonyhád Város Önkormányzatának Képviselő-testülete úgy dönt, hogy a RODEN-UVATERV Konzorcium tervezése szerint az M9-es autóút Kaposvár-Bonyhád IV. szakasz 182+000-207+400 km szelvények között az A3 kapcsolódó egyéb utak terveihez tulajdonosi és közútkezelői hozzájárulásunkat adjuk. Felhívom a Tervező figyelmét, hogy a Tolna Megyei Területrendezési Tervet és Bonyhád Város Településszerkezeti tervét is módosítani szükséges, mert az M9-es gyorsforgalmi út nyomvonala nincs azokon feltüntetve.

**Határidő**: folyamatos

**Felelős:** Filóné Ferencz Ibolya polgármester

**IV. Határozati javaslat:**

Bonyhád Város Önkormányzatának Képviselő-testülete úgy dönt, hogy a RODEN-UVATERV Konzorcium tervezése szerint az M9-es autóút Kaposvár-Bonyhád IV. szakasz 182+000-207+400 km szelvények között a „Kezelői lehatárolási terv”-hez kezelői hozzájárulásunkat nem adjuk. Felhívom a Tervező figyelmét, hogy a Tolna Megyei Területrendezési Tervet és Bonyhád Város Településszerkezeti tervét is módosítani szükséges, mert az M9-es gyorsforgalmi út nyomvonala nincs azokon feltüntetve.

**Határidő**: folyamatos

**Felelős:** Filóné Ferencz Ibolya polgármester

**Végrehajtásért felel:** Kozma Anikó osztályvezető

Kérem a Tisztelt képviselő-testületet az előterjesztés megtárgyalására, és a határozat-tervezet elfogadására.

Bonyhád, 2016. január 21.

Kozma Anikó

osztályvezető